Skerp verhogings in brandstofpryse aangekondigArgieffoto Die Gautengse prys van petrol styg met 88c per liter vir 95-oktaan en 86c per liter vir 93-oktaan, terwyl die Gauteng-groothandelprys van diesel met ŉ 0,05%-swawelinhoud met 95,7c per liter en 97,7c per liter vir 0,005%-swawelinhoud styg. Die nuwe pryse sal Dinsdag om middernag in werking tree. Paraffien sal 76c per liter meer kos en vloeibare petroleumgas 110c per kg meer. “In ander brandstofsones sal die prysverhogings verskil weens die aanpassing van die vervoerkoste. Die prysskedules vir al die verskillende sones sal Dinsdag uitgereik word,” het die departement gesê. Die redes vir die verhoging in brandstofpryse is onder meer weens die verhoging van 30c per liter in die brandstofheffing wat jaarliks deur die minister van finansies vasgestel word. Daarby het vervoerkoste met 5,2c per liter in Gauteng verhoog weens die nasionale energiereguleerder (Nersa) se goedkeuring van ŉ verhoging in Transnet se pypleidingskoste. Die departement het ook gesê die gemiddelde verhoging in die prys van petroleumprodukte in die internasionale markte is sowat 52c per liter vir petrol en 61c per liter vir diesel. Die versterking van die rand teen die Amerikaanse dollar gedurende die tydperk wat in aanmerking geneem word, het die prysverhoging met byna 10c per liter laer gehou, het die departement gesê.